Dept. loof US oor ‘nuwe taalbeleid’Universiteit Stellenbosch. Foto: Facebook Die departement het Maandag in ’n verklaring gesê dat dit kennis neem van die “historiese skuif deur die universiteit om sy taalbeleid aan te pas en alle onderrig by die universiteit van Januarie 2016 in Engels te laat plaasvind”. Die departement se verklaring strook egter nie met die verklaring wat ook Maandag deur die uitvoerende komitee van die US se raad uitgestuur is nie. “Aangesien die minimum-onderrigaanbod in Afrikaans en Engels slegs ná behoorlike beraadslaging deur ŉ raadsbesluit verander kan word, sal die taalspesifikasies soos reeds deur die senaat en die raad goedgekeur (en in die jaarboeke opgeneem) in 2016 in werking gestel word,” het George Steyn, US-raadsvoorsitter, gesê. Die departement het intussen verder in sy verklaring gesê die “beleidsverandering” sal ŉ “beduidende uitwerking” hê om te verseker dat die deure van die universiteit oop is vir alle studente wat kwalifiseer én vir transformasie. “Die onlangse studentebetogings het gewys dat talle swart studente die taalbeleid by die Universiteit Stellenbosch beskou het as ŉ middel om hulle uit te sluit.” Die departement het gesê hoewel Afrikaans die hooftaal is wat in die Stellenbosch-omgewing gepraat word en een van die land se amptelike tale is, is die universiteit ook ’n nasionale instelling en trek studente van oor die hele land. “Die visioenêre skuif sal ’n positiewe uitwerking hê op die sosiale en akademiese kulture van die Universiteit Stellenbosch.” Klik hier vir alle vorige berigte oor die Universiteit Stellenbosch se taalbeleid op Maroela Media.